สรรพากรจัดการหนักธุรกิจใช้ใบกำกับภาษีปลอม
กรมสรรพากรฟ้องอาญากลุ่มธุรกิจใช้ใบกำกับภาษีปลอม หลังพบเสียหายหลายพันล้านบาท
4 มิ.ย. 2562

กรมสรรพากรฟ้องอาญากลุ่มธุรกิจใช้ใบกำกับภาษีปลอม หลังพบเสียหายหลายพันล้านบาท
นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า กรมสรรพากรกำลังรวบรวมหลักฐานและข้อมูลกลุ่มธุรกิจที่ใช้และออกใบกำกับภาษีมูลค่าเพิ่ม (แวต) ปลอม เพื่อดำเนินคดีอาญา เบื้องต้นประเมินความเสียหายหลักหลายพันล้านบาท โดยกรมสรรพากรจะมีการแถลงเกี่ยวกับรายละเอียดเรื่องดังกล่าวเร็ว ๆ นี้
สำหรับผู้ประกอบการรายใดที่เคยซื้อและขายใบกำกับภาษีปลอม ทั้งที่ตั้งใจและไม่ได้ตั้งใจ และไม่ต้องการถูกสรรพากรดำเนินคดีอาญา ให้มาลงทะเบียนแจ้งใช้สิทธิตามพระราชบัญญัติ (พ.ร.บ.) ยกเว้นเบี้ยปรับ เงินเพิ่มภาษีอากรและความรับผิดทางอาญา อาญา เพื่อสนับสนุนการปฏิบัติการเกี่ยวกับภาษีอากรตามประมวลรัษฎากร พ.ศ. 2562 ที่ส่งเสริมผู้ประกอบการจัดทำบัญชีให้สอดคล้องกับสภาพที่แท้จริงของกิจการ ภายในวันที่ 30 มิ.ย. นี้ เพื่อเสียภาษีให้ถูกต้อง โดยจะได้รับการยกเว้นเบี้ยปรับเงินเพิ่มย้อนหลัง โดยขณะนี้มีผู้ประกอบการลงทะเบียนดังกล่าวแล้วประมาณ 4 หมื่นราย
ทั้งนี้ หากผู้ประกอบการที่ลงทะเบียนบัญชีเดียวแล้ว แต่ในระยะต่อไปหากมีการตรวจสอบแล้วพบว่ายังมีการออกใบกำกับภาษีปลอมอยู่ ก็จะไม่ได้รับการยกเว้นเบี้ยปรับ และจะถูกดำเนินคดีทางอาญาทันที
นายเอกนิติ กล่าวว่า กรมสรรพากรได้ร่วมลงนามในบันทึกข้อตกลงความร่วมมือด้านการตรวจรับรองระบบสารสนเทศของผู้ให้บริการนำส่งข้อมูลอิเล็กทรอนิกส์ และผู้ให้บริการจัดทำเอกสารอิเล็กทรอนิกส์ กับสำนักงานพัฒนาธุรกรรมทางอิเล็กทรอนิกส์ (สพธอ. : ETDA) เพื่อสร้างความเชื่อถือและมาตรฐานด้านความมั่นคงปลอดภัยสำหรับผู้ให้บริการนำส่งข้อมูลใบกำกับภาษีอิเล็กทรอนิกส์ และใบรับอิเล็กทรอนิกส์ ตลอดจนสร้างความเชื่อมั่นให้แก่ผู้มาใช้บริการ โดยได้ตกลงให้ สพธอ.เป็นหน่วยตรวจรับรองระบบสารสนเทศของผู้ให้บริการนำส่งข้อมูลดังกล่าว
ทั้งนี้ การส่งเสริมให้ผู้ประกอบการใช้ใบกำกับภาษีอิเล็กทรอนิกส์ และใบรับอิเล็กทรอนิกส์แทนการใช้แบบกระดาษมากขึ้นนั้น จะช่วยให้ผู้ประกอบการลดต้นทุนในการออกใบกำกับภาษีแบบกระดาษจาก 5 บาทต่อไป เหลือเพียงไม่ถึง 1 บาทต่อใบกำกับภาษี ซึ่งสามารถเพิ่มขีดความสามารถให้กับผู้ประกอบการได้มากขึ้น